Almaty var søkerby for vinter-OL 2014, men ble ikke tildelt mesterskapet. I stedet ble Almaty og Astana valgt som arrangørbyer for de asiatiske vinterlekene 2011, et mesterskap som har blitt arrangert med ujevne mellomrom siden 1986. K125- og K95-bakkene erstatter et tidligere hoppanlegg samme sted med mindre bakker. Byggingen startet høsten 2007, og anlegget ble åpnet med renn i kontinentalcupen (sommer) 25. og 26. september 2010. Anlegget hadde verdenscuprenn i kombinert i 2012 og 2013, og hadde i 2016 for første gang renn i verdenscupen i spesielt hopp, for både kvinner og menn. Sommer Grand Prix-renn er blitt arrangert årlig siden 2011.